กกพ.ใหม่ ฝันร้าย GPSC..!?
ประกาศิตม.44 ตั้งคณะกรรมการกำกับกิจการพลังงาน (กกพ.) ชุดใหม่ 7 คน จะมาด้วยเหตุผลใดหรือใครส่งมา..แต่ที่แน่ ๆ งานแรกคือพิจารณาข้อเรียกร้องจาก 10 ผู้ประกอบการในนิคมอุตสาหกรรมมาบตาพุด (ลูกค้า GLOW) เพื่อให้ตรวจสอบดีลการซื้อหุ้นบริษัท โกลว์ พลังงาน จำกัด (มหาชน) หรือ GLOW ของบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC
18 ก.ย. 2561

สำนักข่าวรัชดา
ประกาศิตม.44 ตั้งคณะกรรมการกำกับกิจการพลังงาน (กกพ.) ชุดใหม่ 7 คน จะมาด้วยเหตุผลใดหรือใครส่งมา..แต่ที่แน่ ๆ งานแรกคือพิจารณาข้อเรียกร้องจาก 10 ผู้ประกอบการในนิคมอุตสาหกรรมมาบตาพุด (ลูกค้า GLOW) เพื่อให้ตรวจสอบดีลการซื้อหุ้นบริษัท โกลว์ พลังงาน จำกัด (มหาชน) หรือ GLOW ของบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC
เบื้องต้นมาดูกันว่า..ใครเป็นใครในกกพ.ชุดใหม่ เริ่มจาก 1) นายเสมอใจ ศุขสุเมฆ ประธานกรรมการ เคยดำรงตำแหน่งผู้อำนวยการสำนักงานนโยบายและแผนพลังงานแห่งชาติ (สนพ.) และอดีตผู้อำนวยการสถาบันบริหารกองทุนพลังงาน (องค์การมหาชน) 2) นายสุธรรม อยู่ในธรรม กรรมการ เคยดำรงตำแหน่งคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และรองคณบดีฝ่ายวิชาการ คณะนิติศาสตร์ จุฬาลงกรณ์มหาวิทยาลัย
3) นายชาญวิทย์ อมตะมาทุชาติ กรรมการ เคยดำรงตำแหน่งรองเลขาธิการสำนักงานคณะกรรมการพัฒนาการเศรษฐกิจและสังคมแห่งชาติ 4) นายพีระพงศ์ อัจฉริยชีวิน กรรมการ เคยดำรงตำแหน่งรองกรรมการผู้จัดการใหญ่หน่วยธุรกิจก๊าซธรรมชาติ บริษัท ปตท. จำกัด (มหาชน) หรือ PTT และรองกรรมการผู้จัดการใหญ่ กลุ่มธุรกิจปิโตรเคมีและการกลั่น บริษัท ไออาร์พีซี จำกัด (มหาชน) หรือ IRPC
5) นายบัณฑูรย์ เศรษฐศิโรตม์ กรรมการ เคยดำรงตำแหน่งผู้อำนวยการสถาบันธรรมรัฐเพื่อการพัฒนาสังคมและสิ่งแวดล้อม คณะกรรมการเพื่อการพัฒนาที่ยั่งยืน (กพย.) 6) นายสหัส ประทักษ์นุกูล กรรมการ เคยดำรงตำแหน่งกรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO 7) นางอรรชกา สีบุญเรือง กรรมการ เคยดำรงตำแหน่งรมว.อุตสาหกรรม และรมว.วิทยาศาสตร์และเทคโนโลยี
ว่ากันว่า..เบื้องหลังการประกาศม.44 ตั้งกกพ.ใหม่ครั้งนี้ จุดเริ่มต้นมาจากช่วงเดือน ก.ค.ที่ผ่านมา นายวิษณุ เครืองาม รองนายกรัฐมนตรี ได้เรียกกกพ.ชุดเก่า เข้าไปเคลียร์ใจและหยิบยกพ.ร.ก.การประกอบกิจการพลังงาน พ.ศ. 2550 เพื่อให้กกพ.ชุดที่ว่า..“จับฉลากลาออก 3 คน” แต่ไม่มีใครจับฉลาก..จนวันที่ 31 ส.ค. 2561 ที่ผ่านมา นายวัชระ คุณาวัฒนาวุฒิ และนางดวงมณี โกมารทัต สมัครใจลาออกไป..!!
..แต่ลึก ๆ เรื่องนี้รู้กันทั่วว่ากกพ.ชุดที่นายพรเทพ ธัญญพงศ์ชัย เป็นประธานกรรมการ ไม่ตอบรับนโยบายโรงไฟฟ้าขยะ ที่ผลักดันจากกระทรวงมหาดไทย..และความอืดอาดในการพิจารณางบศึกษาการตั้งโรงไฟฟ้าในพื้นที่ภาคใต้ 50 ล้านบาท นี่ยังไม่รวมข้อเรียกเรียกร้องเรื่องต่าง ๆ จากเอกชนอีกหลายราย..!?
ที่สำคัญข้อร้องเรียนจาก 10 ผู้ประกอบการในนิคมอุตสาหกรรมมาบตาพุด ที่ถูกส่งไปตั้งแต่ 17 ส.ค. 2561 ที่ผ่านมา แต่ไม่มีความชัดเจนจากกกพ.ชุดดังกล่าว แต่พอเกิดการวิพากษ์วิจารณ์และกดดันจากเรื่องนี้ในวงกว้าง จึงทำให้กกพ.ชุดที่ว่าต้องรีบออกมาจะสรุปภายในวันที่ 27 ก.ย. 2561 หรือต่อเวลาได้อีก 15 วัน
การมาของกกพ.ชุดใหม่ น่าจะทำให้ผู้ถือหุ้น GPSC อกสั่นขวัญหายไม่น้อย..!! ว่ากันว่า GPSC เป็นหนึ่งในเรื่องที่คนในรัฐบาลประยุทธ์..ร้อนใจ“ม๊าก..!!” ต้องการให้ชัดเจนโดยเร็ว..!??
แต่ว่าจะจบด้วย “ดีลดันต่อ” หรือ “ดีลล่มล้มดีล” กกพ.ชุดใหม่ นี่แหละ..จะเป็นผู้ชี้ขาด..!!??
…อิ อิ อิ…